[pic] | EUROPOS BENDRIJŲ KOMISIJA | Briuselis, 18.10.2007 KOM(2007) 631 galutinis 2005/0228 (COD) KOMISIJOS KOMUNIKATAS EUROPOS PARLAMENTUI pagal EB sutarties 251 straipsnio 2 dalies antrą pastraipą dėl Tarybos bendrosios pozicijos siekiant priimti Europos Parlamento ir Tarybos reglamentą, iš dalies keičiantį Reglamentą (EB) Nr. 1592/2002 dėl bendrųjų taisyklių civilinės aviacijos srityje ir įsteigiantis Europos aviacijos saugos agentūrą 2005/0228 (COD) KOMISIJOS KOMUNIKATAS EUROPOS PARLAMENTUI pagal EB sutarties 251 straipsnio 2 dalies antrą pastraipą dėl Tarybos bendrosios pozicijos siekiant priimti Europos Parlamento ir Tarybos reglamentą, iš dalies keičiantį Reglamentą (EB) Nr. 1592/2002 dėl bendrųjų taisyklių civilinės aviacijos srityje ir įsteigiantis Europos aviacijos saugos agentūrą 1- PAGRINDINIAI FAKTAI Pasiūlymo perdavimo Europos Parlamentui ir Tarybai data (dokumentas COM(2005) 579 galutinis – 2005/0228(COD)): | 2005 m. lapkričio 18 d. | Europos Ekonomikos ir socialinių reikalų komiteto nuomonės pateikimo data: | 2006 m. balandžio 21 d. | Europos Parlamento nuomonės po pirmojo svarstymo pateikimo data: | 2007 m. kovo 14 d. | Bendrosios pozicijos priėmimo (vienbalsiai) data | 15.10.2007 | 2- KOMISIJOS PASIŪLYMO TIKSLAS Komisijos pasiūlymu siekiama išplėsti bendrųjų saugos taisyklių taikymą orlaivių skrydžiams, licencijų pilotams išdavimui ir trečiųjų šalių orlaiviams. Juo taip pat norima sugriežtinti kontrolę ir nuobaudas, kai tų taisyklių nesilaikoma, ir atsižvelgiant į patirtį patobulinti EASA funkcionavimą. – Orlaivių skrydžiai: Reglamento pasiūlyme į bendrųjų taisyklių taikymo sritį įtraukiama visa orlaivių veikla, o sertifikavimo reikalavimas taikomas visiems komerciniams oro vežėjams. Ne komerciniams skrydžiams taikomos taisyklės suderinamos su naudojamo orlaivio sudėtingumu, o sertifikavimas nebereikalaujama. – Pilotų licencijos: Pasiūlyme dėl reglamento reikalaujama, kad dauguma Bendrijoje dirbančių pilotų turėtų licencijas, išduotas pagal bendruosius reikalavimus, susijusius su jų teorinėmis ir praktinėmis žiniomis ir jų fiziniu tinkamumu. Pilotų rengimo organizacijos, centrai ir personalas, įgaliotas patvirtinti fizinį pilotų tinkamumą, taip pat skraidymo imitavimo mokymo priemonės turi būti sertifikuojami pagal bendrąsias taisykles. Taigi jeigu komerciniam susisiekimui būtų taikomi didžiausi reikalavimai, kitiems aviacijos sektoriams galėtų būti taikomos taisyklės pagal orlaivių sudėtingumą ir oro erdvę, kurioje jie skraido. – Trečiųjų šalių orlaiviai: pasiūlyme dėl reglamento nustatytos bendrosios taisyklės trečiųjų šalių orlaiviams, eksploatuojamiems Bendrijoje, laikantis Čikagos konvencijos apribojimų. Be to jame numatyta, kad užsienio vežėjas komercinį skrydį Bendrijoje gali vykdyti tik turėdamas tinkamą EASA išduotą leidimą. Tokiu leidimu patvirtinamas atitinkamo vežėjo gebėjimas laikytis ICAO standartų ir, kai jam tai taikoma, bendrųjų saugos taisyklių. – Kontrolė ir nuobaudos: pasiūlymu sugriežtinamos valstybių narių prievolės, o Europos aviacijos saugos agentūrai suteikiami orlaivių kontrolės įgaliojimai. Jame taip pat nustatomi nuobaudų mechanizmai, kuriuos Bendrija ar valstybės narės būtinai turi naudoti, jei nesilaikoma bendrųjų taisyklių. 3- PASTABOS DĖL BENDROSIOS POZICIJOS Taryba padarė bendro pobūdžio Komisijos pasiūlymo pataisymus, kurie yra priimtini, nes leidžia pasiekti nustatytus tikslus. Apskritai, valstybių narių patvirtintoje redakcijoje liko pagrindinės Komisijos pasiūlymo nuostatos. Nuostatos, susijusios su nuobaudomis už bendrųjų taisyklių nesilaikymą, svarstant buvo netgi sugriežtintos. Tačiau Komisijos siūlomo teksto forma buvo iš esmės pakeista, nes valstybės narės pageidavo, kad trečiųjų šalių oro vežėjai būtų aptariami atskiruose straipsniuose. Pagaliau reikėtų pabrėžti, kad daugumai su EASA valdymu susijusių pasiūlymų Taryba nepritarė. Be to, Taryba buvo linkusi Agentūrai suteiktas sertifikavimo galias apriboti iki būtino reikalingumo. Atsižvelgdama į ribotus Agentūros išteklius, Komisija priėmė šį apribojimą. Komisija visiškai ar iš dalies priėmė keturiolika iš trisdešimt vieno Europos Parlamento pakeitimų, pasiūlytų per pirmąjį svarstymą. Iš šio 31 pakeitimo į bendrąją poziciją Taryba nekeisdama įtraukė 8. 4- IŠSAMIOS KOMISIJOS PASTABOS 4.1 Komisijos priimti ir visiškai ar iš dalies į bendrąją poziciją įtraukti pakeitimai Toliau pateikiama numeracija nurodo bendrosios pozicijos konstatuojamąsias dalis ir straipsnius. 10 pakeitimas : 8 straipsnio 4 dalyje patikslinama, kad komercinėje veikloje dalyvaujantys įgulos nariai, turi licenciją, kaip iš pradžių nurodyta Europos Parlamento ir Tarybos reglamento (EB) Nr. 1899/2006 dėl techninių reikalavimų ir administracinės tvarkos suderinimo civilinės aviacijos srityje poskyrio OPS 1.1005 dalies d punkte (ES-OPS); valstybės narės nuožiūra šią licenciją gali išduoti įgalioti ūkio subjektai arba mokymo įstaigos. 14 pakeitimas : šiuo pakeitimu į 11 straipsnio 2 dalį ir 3 dalį įtraukiami Komisijos taikomi korekciniai veiksmai ir apsaugos priemonės tuo atveju, kai remiantis reglamentu išduotas pažymėjimas neatitinka reikalavimų arba juos atitinka ne visiškai. 15 pakeitimas : remiantis 13 straipsniu dėl kriterijų, kuriuos turi atitikti kvalifikuota tarnyba, kuriai gali būti paskiriamas sertifikavimo darbas, šiuo pakeitimu siekiama Komisijos pasiūlytą tekstą supaprastinti. 19 pakeitimas : 32 straipsnio 2 dalies b punkte numatyta, kad valdančioji taryba kiekvienais metais pateikia biudžeto valdymo institucijai informaciją, susijusią su vertinimo procedūrų rezultatais. Pakeitimu numatoma, kad tai ypač taikoma informacijai, susijusiai su agentūrai skirtų uždavinių pakeitimų poveikiu ar padariniais. 22 pakeitimas : pasiūlymui Agentūros valdančiojoje taryboje įkurti vykdomąją tarybą nepritarta. 23 pakeitimas : 55 straipsnyje numatyta, kad Agentūros metinėje darbo programoje aiškiai nurodoma, kokių naujų įgaliojimų ir uždavinių agentūrai suteikta, kokie ankstesnių metų įgaliojimai ir uždaviniai pakeisti arba panaikinti. 24 pakeitimas : 56 straipsnyje numatyta, kad metinėje bendrojoje ataskaitoje turės būti tiksliai aprašyti visi agentūrai paskirtų uždavinių pakeitimų padariniai ar poveikis. 29 pakeitimas, iš dalies: šiuo pakeitimu patikslinama, kad įgyvendinimo taisyklės turi būti paremtos rizikos vertinimu ir proporcingos skrydžių pobūdžiui ir svarbai. Parlamentas pasiūlė šias nuostatas įtraukti į IV priedą, tuo tarpu Taryba, kaip Komisijos ir buvo siūlyta, mano esant tinkamiau jas įtraukti į paties reglamento 8(6) straipsnį. Bendrosios pozicijos tekste taip pat yra nuostata, kad mokesčiai yra paskirtosios pajamos. Ši nuostata yra labai svarbi siekiant užtikrinti tam tikrą Agentūros biudžeto stabilumą vykdant sertifikavimo veiklą. Taryba taip pat konsolidavo konstatuojamąsias dalis. 4.2 Komisijos priimti, bet į bendrąją poziciją neįtraukti pakeitimai Tai susiję su visais 2, 8 ir 21 pakeitimais ir 4, 13 ir 16 pakeitimų dalimi. 2 pakeitimu buvo siūloma įtraukti naują konstatuojamąją dalį, pagal kurią Agentūra privalo perduoti visą informaciją, kuri galėtų būti naudinga atnaujinant Bendrijos juodąjį sąrašą. (Reglamentas (EB) Nr. 2111/2005). 8 pakeitimu buvo siekiama, kad nustatant 7 straipsnio 7 dalies taisykles būtų atsižvelgta į mokslo ir technikos pažangą (pilotai). 21 pakeitimas : į bendrosios pozicijos tekstą neįtrauktas nei Komisijos siūlymas, nei Parlamento siūlomi pakeitimai dėl Komisijos atstovų balsų pasiskirstymo balsuojant Agentūros valdančiojoje taryboje. 4 pakeitimas : Taryba nepritarė Parlamento siūlomam „kompetentingos organizacijos“ apibrėžties pakeitimui. Vis dėlto Parlamento siūloma apibrėžtis skiriasi nežymiai. Taryba mano, kad nuostatos, skatinančios valstybes nares perduoti su netinkamu reglamento taikymu susijusią informaciją jau yra keliose bendrosios pozicijos teksto vietose ir 13 pakeitimui nepritarė. Į bendrosios pozicijos tekstą buvo įterptas 16 pakeitimas , numatantis nuostatas dėl informacijos šaltinių apsaugos; vienintelis skirtumas – žodžiai „ loi criminelle “ vietoje Parlamento pasiūlytų „ loi pénale “. Apibendrinant, išskyrus 21 pakeitimą, kiti prieš tai išvardyti pakeitimai valstybėms narėms nesukėlė ypatingų klausimų; buvo padaryti tik nedideli neesminiai pataisymai. 4.3 Komisijos atmesti ir į bendrąją poziciją neįtraukti pakeitimai Tai 1, 3, 5, 6, 7, 9, 11, 12, 17, 18, 20, 25, 26, 27, 28, 30 pakeitimai ir žodžiu pateiktas pakeitimas. - 1 pakeitimu siūloma EASA suteikti įgaliojimus aviacijos saugumo srityje. Komisija mano, kad tai nėra Agentūros, kurios techninė kompetencija susijusi vien tik su skrydžių sauga , sritis. - 5, 6, 7, 30 ir žodžiu pateiktu pakeitimais norima dėl komercinių priežasčių neįtraukti tam tikrų lėktuvų ir malūnsparnių modelių. Komisija mano, kad tai susilpnintų tinkamą saugos kontrolės lygį ir neįtraukė šių EP siūlymų. - Komisija atmetė 9 ir 11 pakeitimus, nes jie trukdytų sertifikavimo procedūras taikyti nekomerciniams vežėjams, naudojantiems sudėtingus ir galingus orlaivius. - 12 pasiūlymas, kuriuo siekiama keleivių salono įgulos tarpusavio pripažinimo, buvo atmestas, nes juo dubliuojamas 11 straipsnis (tarpusavio pripažinimas). - 17 pasiūlymu norima nustatyti mechanizmą, kuriuo naudodamasi Agentūra asmenims ar įmonėms, kuriems ji pati išdavė pažymėjimus, gali skirti pinigines baudas nedidelių pažeidimų atveju, kai pažymėjimo anuliavimas yra per didelė nuobauda. Toks, koks yra, pasiūlymas negali būti priimtas, nes atsiranda išsamiau nagrinėtinų teisinių, institucinių ir praktinių keblumų. - 18 pakeitimas prieštarauja ne tik Europos Bendrijų kitų tarnautojų įdarbinimo sąlygų taisyklėms, bet ir dabartinei Bendrijos politikai darbuotojų kalbinės kompetencijos srityje. - Komisija mano, kad 20 pakeitimas negali būti priimtas, nes Agentūros valdančiosios tarybos atstovų skyrimas turi priklausyti valstybių narių, o ne Europos Parlamento kompetencijai, kadangi Agentūra uždavinius vykdo valstybių narių vardu. - 25 pakeitimu Europos Parlamentas nori užtikrinti Agentūros nepriklausomumą ir apsaugoti nuo bet kokio privačių struktūrų įsikišimo. Komisija ir Taryba tokiam tikslui pritaria, tačiau yra įsitikinusios, kad vadovaujantis dabartine redakcija tokios įsikišimo galimybės neatsiranda, nes joje tai aiškiai uždrausta. - 3, 26, 27 ir 28 pakeitimai susiję su Agentūros už jos sertifikavimo veiklą renkamais mokesčiais. - EP prašo dviejų atskirų sprendimų: vieno dėl su mokesčiais už sertifikavimą susijusio biudžeto ir kito – dėl kitų išteklių. EP taip pat prašo, kad būtų galimybė sertifikavimo veiklai skirti Europos subsidijos dalį. - Komisija nepritaria šiems pakeitimams, nes pirmasis kelia grėsmę biudžeto vientisumui, o priėmus antrąjį, Agentūra netektų maždaug 40 % finansinių išteklių, skirtų saugos taisyklėms tobulinti, valstybių narių atitikčiai kontroliuoti, avarijoms analizuoti. Tai būtų naudinga tam tikroms pramoninėms grupėms, kurioms nebereikėtų mokėti už tam tikrą veiklą, skirtą užtikrinti jų produktų reikalaujamo saugumo lygio išlaikymą. 5- IŠVADA Komisija mano, kad bendroji pozicija nekeičia nei pagrindinių pasiūlymo tikslų, nei prasmės, ir todėl jai pritaria. Priedas: Komisijos pareiškimai PRIEDAS Vienašalis Komisijos pareiškimas 10 straipsnio 3 dalis, 24 straipsnio 2 dalis ir 54 straipsnio 1 dalis,„EASA tyrimai“ 1. Komisija patvirtina, kad atitinkamai 10 straipsnio 3 dalies, 24 straipsnio 2 dalies ir 54 straipsnio 1 dalies tekstai nekeičia dabartinio valstybių narių vaidmens kontroliuojant įmones, už kurias jos atsakingos, ir patikrinant orlaivį perone, įskaitant sprendimą orlaiviui neleisti skristi. 2. Šios nuostatos paprasčiausiai suteikia galimybę Agentūrai atlikti orlaivių patikrinimus, kai: a) to reikia pagal sertifikavimo procedūrą, kurią Agentūra atlieka vadovaudamasi šiame reglamente numatytais uždaviniais; b) atliekami 24 straipsnio 1 dalyje numatyti normatyviniai patikrinimai; c) bendradarbiaujant su valstybėmis narėmis tikrinama, ar tinkamai laikomasi Bendrijos teisės aktų galimose nesaugiose situacijose. 3. 10 straipsnyje aiškiai nustatyta, kad uždrausti orlaiviui skristi gali tik valstybės narės. Uždrausti orlaiviui skristi Agentūra negali jokiu atveju. Jei konstatuojami saugos trūkumai, Agentūra apie tai praneša atitinkamoms valstybėms narėms ir Komisijai. Agentūros įgaliojimai apsiriboja sertifikatų ir (arba) leidimų, kuriuos ji išdavė, panaikinimu ir (ar) jų galiojimo sustabdymu. Vienašalis Komisijos pareiškimas 7 straipsnio 7 dalis, „Piloto mėgėjo licencija“ Komisija patvirtina, kad nustatant įgyvendinimo taisykles 7 straipsniui dėl piloto mėgėjo licencijos, pirmumas visuomet bus teikiamas saugai. Be to, įgyvendinimo taisyklės apribos su šiomis licencijomis susijusias privilegijas atsižvelgiant į atitinkamų pilotų paruošimo lygį; to reikalaujama 9 konstatuojamoje dalyje ir 7 straipsnio 6 dalies c punkte. Bendras Tarybos ir Komisijos pareiškimas 69 straipsnio 2 dalis „Įsigaliojimas“ Taryba ir Komisija susitaria prižiūrėti, kad 69 straipsnio 2 dalyje numatytos įgyvendinimo taisyklės, atsižvelgiant į jų techninį sudėtingumą, būtų parengtos ir priimtos kaip įmanoma greičiau ir anksčiau už tame straipsnyje nustatytą datą.